text: DMI advarer: Vindstød af orkanstyrke 
  26 december 2016 kl. 21.22
  Stormen Urd rusker voldsomt i Syd- og Sønderjylland. DMI har udsendt varsel om vindstød af orkanstyrke.
  Stormen Urd raser kraftigst i Esbjerg, Varde, Tønder og på Fanø. Her varsler DMI vindstød fra vest af orkanstyrke. Orkanstyrke er op til 36 meter i sekundet. Det meget kraftige blæsevejr betyder, at der er risiko for, at tagsten blæser af taget og træer vælter.
  Næsten lige så voldsomt går det for sig i resten af Syd- og Sønderjylland. Østpå fra Billund, Vejen, Haderslev og Aabenraa varsler DMI vindstød af stormstyrke. Det vil sige vindstød på 25-28 meter i sekundet.
  Det voldsomme vejr giver også risiko for forhøjet vandstand flere steder. Ved Vadehavet forventes forhøjet vandstand på op til 3,1 meter, ved den centrale Vestkyst op til 2,3 meter og ved det nordlige Lillebælt op til 1,5 meter. DMI melder, at der i den forbindelse er risiko for lokale kystnære oversvømmelser.
  Vindvarslerne gælder foreløbig til tirsdag morgen klokken 6, mens varslerne om forhøjet vandstand gælder til i nat mellem klokken 2 og 3.
  Følg stormen på DMI.dk.
  